Video av Jørn Jensen (t.v) i samtale med tidligere radiodirektør Tor Fuglevik. Jørn Jensen fikk i 1994 i oppdrag av Fuglevik å lage verdens første heldigitale radiokanal, NRK Alltid Klassisk. Kanalen kom på lufta 1. juni 1995, tre måneder før BBC og Sveriges Radios første digitalkanaler
**Tor Aslak Fuglevik** (født 7. april 1950 i Kristiansand) er en norsk journalist og medieleder.

Bakgrunn
--------

Fuglevik tok eksamen fra Norsk journalistskole i 1971, og samfunnsvitenskapelig embetseksamen fra Universitetet i Oslo i 1975.

Fuglevik begynte i NRK Radio i 1971 som nyhetsreporter i Dagsnytt, 21 år gammel. I 1976–1977 var han informasjonssjef i Justisdepartementet, og 28 år gammel ble Fuglevik i 1978 sjef for NRK Sørlandet. Han var deretter sjef for NRK Østlandssendingen (1984–1986), assisterende radiodirektør i NRK (1986–1988) og senere radiodirektør i NRK (1988–2000). Stedfortredende kringkastingssjef og direktør for NRK Futurum 2000–2001.

Radiodirektør Tor Fuglevik presenterer kanalen Alltid Nyheter en uke før åpning, i begynnelsen av april 1997. Mot slutten ser man en hel nyhetsbulletin lest fra studio. Som radiodirektør hadde Fuglevik ansvaret for innføringen av et nytt, nasjonalt trekanaltilbud med kanalene P1, P2 og Petre i 1993, for lansering av verdens første digitale radiokanal NRK Alltid Klassisk i 1995 og for etablering av Norges første nyhetskanal, NRK Alltid Nyheter, i 1997.

Etter 30 år i NRK sluttet han i 2001 som stedfortredende kringkastingssjef i NRK for å bli administrerende direktør i Norges Televisjon (NTV), etter å ha takket nei til å bli generalsekretær i den europeiske kringkastingsunionen EBU i Genève.

I Norges televisjon ledet Fuglevik den faglige og politiske prosessen fram til Stortingets endelige vedtak i 2004 om bygging av det landsdekkende, digitale tv-nettet som NRK og RiksTV i dag benytter.

Fuglevik sluttet i NTV i 2006 etter endt åremål, og ble samme år ansatt som direktør i det internasjonale mediekonsernet Modern Times Group (MTG), som i Norge eier bl.a. Viasat, TV3 og P4.

Øvrig virksomhet
----------------

Fuglevik har publisert flere bøker om kringkasting. Han har hatt ledende tillitsverv i den europeiske kringkastingsunionen EBU, og har vært medlem av styrene i blant annet Språkrådet og Det Norske Samlaget. Han mottok i 2008 Prix Radios hederspris for å ha hatt «ansvaret for mye av moderniseringen av radiomediet i Norge».

Familie
-------

Tor Fuglevik er sønn av Øyfred Fuglevik og sønnesønn av Lauritz Fuglevik.

Referanser
----------

1. ↑  «*P4s nettsider*: «Tor Fuglevik slutter»». Arkivert fra originalen 9. mars 2014. Besøkt 22. mai 2011.
2. ↑  *Dagens Næringsliv*: «Fuglevik aktuell som EBU-sjef»
3. ↑  *Dagens næringsliv*: «Fuglevik slutter i NRK»
4. ↑  *Radiodager 2008*: «Norsk radio står støtt»

Eksterne lenker
---------------

* Artikkel i Store norske leksikon
* Sitater av Fuglevik (ordtak.com)
* En "tyv" med hjerte for klassisk musikk Arkivert 27. september 2011 hos Wayback Machine. (Artikkel i tidsskriftet Ballade)
* Omvisning i Radiohuset med daværende radiodirektør Tor Fuglevik og fotobok om huset av Morten Krogvold, innslag i fjernsynsprogrammet Absolutt 13.11.1996, programleder Fredrik Skavlan
* Viktig melding lytt på radio. Fjernsynsprogram laget i forbindelse med trekanalsomleggingen med Otto Jespersen, Stig Holmer og Charlo Havorsen, der blant andre Tor Fuglevik blir intervjuet.
* NRK Frokost-TV. Tor Fuglevik i samtale med Finn Ersfjord i Frokost-tv fra Tromsø lørdag 2. oktober 1993 om trekanalsåpninga. Samtale med Svanhild Mundheim om hennes arbeid i NRK, og med Erik Bye som forteller hvilke programmer han helst lytter til.(Se fra 29 min. og 25 sek. og til 41 min. og 34 sek.)

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** Prabook
 |